Pa oorweeg regstappe ná seun (10) by oord sterfAiden du Toit. Foto: Verskaf. Die pa van Aiden du Toit, die 10-jarige seun wat 29 November 2017 by die gewilde Zambibush-oord in die noorde van Pretoria dood is, het aan Maroela Media gesê hulle oorweeg regstappe teen dié oord en die Tshwane-metroraad. Deon du Toit het Woensdag aan Maroela Media gesê hy doen dit om ŉ verskil in ander kinders se lewe te maak en te verseker dat dit nooit weer met enigiemand gebeur nie. “Ek doen dit nie vir die geld nie, dis nie waaroor dit gaan nie.” Maroela Media het vroeër berig Aiden was vir die dag saam met sy ma, twee maats en hulle ma’s by die oord. Adrie Smit, Aiden se tannie, het destyds aan Maroela vertel Aiden het sy kop gestamp op ŉ waterglybaan en gehuil en gesê sy kop is seer. “Hy het toe begin beter voel en hy en die maatjies wou weer gaan, want dit was vir hulle lekker,” het Smit vertel. “Aiden het weer sy kop gestamp, dié keer na sy ma gehardloop en op haar skoot gaan lê en histeries gegil: ‘My kop! My kop!’” Du Toit het vertel een van die personeellede van Zambibush het Aiden aan sy arms en bene opgetel, hom op ŉ draagbaar probeer laai en op ŉ piekniektafel neergesit. “Sy ogies het onmiddellik begin rol. Sy nek het so skeef gehang en hy het sy bewussyn verloor toe hulle hom optel.” Dries Nel, bestuurder van Zambibush, het aan Maroela Media gesê die swembadassistent wat Aiden gehelp het, het ŉ vlak 3-noodhulpkwalifikasie. “Volgens regulasie moet ons een persoon met ŉ vlak 1-noodhulpkwalifikasie op die perseel hê.” Die glybaan waarop Aiden sy kop gestamp het. Foto: Verskaf. Hy verduidelik dat daar verantwoordelike mense by die swembaddens moet wees en dat “twee of drie van die ouens” wat daardie dag daar was mediese ondervinding het. Du Toit beweer verder dat die grond waarop Zambibush gebou is volgens stadsraadsdokumente nooit vir ŉ ontspanningsoord gesoneer is nie. “Daardie grond is vir landbou- en plaasgrond opsygesit. Daar staan uitdruklik op die dokumente dat dit nie mag dien as ontspanningsoord, parkeerterrein, piekniekplek, en so meer nie.” Nel het by navraag bevestig dat hul aansoek om sonering nog nie goedgekeur is nie en dat hulle nog besig is met die soneringsproses. “Al die verslae en ingenieursverslae is ingedien, ons wag net vir die goedkeuring van die stadsraad,” het hy gesê. Du Toit het hierop gesê dit is soos om “aansoek te doen om ŉ motorlisensie, dit nie te hê nie, maar al met ŉ motor rond te ry”. Nel het aan Maroela Media gesê die voorval was destyds baie traumaties vir die personeel, veral dié wat met Aiden gewerk het. Latham Dixon, Du Toit se prokureur, het aan Maroela Media bevestig hulle oorweeg dit om die oord en die Tshwane-metroraad strafregtelik te vervolg. “Dit sluit nie die moontlikheid van ŉ siviele eis uit nie. Ons meen daar is duidelik ŉ element van nalatigheid aan hulle kant en ons wil dit ondersoek.” Die glybaan. Foto: Verskaf. AO Johan van Dyk, woordvoerder van die polisie, het bevestig dat die nadoodse ondersoek en die algemene ondersoek na Aiden se dood afgehandel is. “Al wat uitstaande is, is die verslag van die nadoodse ondersoek. Dit vat baie lank omdat die mense [personeel by staatslykshuise] mos gestaak het.” Van Dyk kon nie ŉ datum bevestig waarop die verslag beskikbaar sal wees nie. Volgens hom vergader die rolspelers, naamlik die staatsaanklaer, die slagoffer se familie, die ondersoekbeampte en die polisie, op 14 Mei om oor die ondersoek te gesels. Dié tragedie het gevolg kort nadat die sewejarige Bohlale Mokoena op 24 September 2017 by dieselfde oord vermis geraak het. Personeellede van die oord en lede van die publiek het ure lank na Bohlale gesoek, maar sonder welslae. Die oord se bestuur het destyds gesê daar was ŉ paar skole wat die betrokke naweek die oord besoek het en hulle is genader om vas te stel of Bohlale nie dalk op ŉ manier saam met een van die groepe in ’n bus beland het nie. Sy liggaam is die volgende dag deur ŉ bestuurder in een van die swembaddens gevind. Hy het vermoedelik verdrink.